যেমন পুলিশ আইনের তেমন কোনো পরিবর্তন কিংবা সংস্কার আজো হয়নি। এ ব্যাপারে সব দলই এক রকম। ক্ষমতায় গেলে গণবিরোধী নিবর্তন কোনো আইনেরই সংস্কার হয় না। তখন সব দলইভাবে কিভাবে রাষ্ট্রের নিরাপত্তার কথা বলে নিজেদের ক্ষমতাকে পাকাপোক্ত করা যায়। চলমান সরকার ওই মনোভাবের কারণেই একটার পর একটা গণবিরোধী আইন করে চলেছে। তারই বহিঃপ্রকাশ ঘটেছে নতুন সম্প্রচার নীতিমালায়। নীতিমালা ঘোষণা করে সরকার তার মনের ভেতর পুষে রাখা গোপন মনোভাবকে প্রকাশ করে ফেলেছে। জগতের সব স্বেচ্ছাচারী (অটোক্রেট/ডিক্টেটর) সরকার বা শাসক হোক সিভিল অথবা সামরিক দমননীতির বা জুলুমের মাধ্যমেই জনগণকে অধিকারহীন করে রাখতে চায়। ৫ জানুয়ারির নির্বাচনের মাধ্যমেই সরকার প্রমাণ করেছে জনমতের কোনো প্রয়োজন নেই বা জনমতকে তোয়াক্কা করার কোনো দরকার নেই। যেকোনোভাবেই হোক সংসদে দুই-তৃতীয়াংশ সিট বা সদস্যসংখ্যা থাকলেই যেকোনো সরকার যা ইচ্ছা তা-ই করতে পারে এমন একটি ধারণা জনমনে ইতোমধ্যে তৈরি হয়েছে। মিসরের মোবারক, ফিলিপাইনের মার্কোস, ইন্দোনেশিয়ার সুহার্তো, সিরিয়ার আসাদ তথাকথিত গণতন্ত্রের নমুনা। জেনারেল আইয়ুবও দীর্ঘকাল ক্ষমতায় থাকার জন্য বেসিক ডেমোক্র্যাসি চালু করেছিলেন। তিনিই রাজনৈতিক প্রতিদ্বন্দ্বীদের রাজনীতি থেকে নির্বাসনে দেয়ার জন্য এবডো বা প্রোডা আইন চালু করেছিলেন। মিসরের দিকে একবার তাকান, জেনারেল সিসি (লোকে বলে তিনি নাকি ইহুদি মায়ের সন্তান) নির্বাচিত সরকারকে ক্ষমতাচ্যুত করে নিজেই দেশের তথাকথিত নির্বাচিত প্রেসিডেন্ট হয়েছেন। এই ভদ্রলোক এখন ফিলিস্তিনের বিরুদ্ধে ইসরাইলকে সমর্থন করছে। সৌদি বাদশাহও সিসিকে সমর্থন দিচ্ছেন। বাদশাহরা আরবে ফিলিস্তিনের পক্ষে কথা বলা কৌশলে নিষিদ্ধ করেছেন।